คสช.เตือนอย่าหลงเชื่อซื้อธนบัตรชุบทองราคาสูงเกินจริง
"คสช."เตือนประชาชนอย่าหลงเชื่อซื้อธนบัตรเคลือบทองจากจีนที่มีผู้นำมาจำหน่ายในราคาสูงเกินจริง พร้อมสั่งเจ้าหน้าที่เร่งตรวจสอบ
23 ต.ค. 2559

"คสช."เตือนประชาชนอย่าหลงเชื่อซื้อธนบัตรเคลือบทองจากจีนที่มีผู้นำมาจำหน่ายในราคาสูงเกินจริง พร้อมสั่งเจ้าหน้าที่เร่งตรวจสอบ 
เมื่อวันที่ 23 ต.ค. พ.อ.ปิยพงศ์ กลิ่นพันธุ์ ทีมโฆษกคณะรักษาความสงบแห่งชาติ (คสช.) กล่าวว่า ขอเตือนประชาชนเกี่ยวกับการซื้อธนบัตรที่มีลักษณะเคลือบทอง ซึ่งเป็นของที่ผลิตมาจากประเทศสาธารณรัฐประชาชนจีน โดยทำมาจากกระดาษหรือพลาสติกที่นำไปชุบทองมา และนำมาจำหน่ายให้กับประชาชนในราคาสูงถึงหลักพันบาท 
ทั้งนี้ขอประชาชนอย่าหลงซื้อเป็นอันขาด และเรื่องนี้ถือเป็นการฉวยโอกาสกับคนไทยในช่วงนี้ 
อย่างไรก็ตามจากการตรวจสอบพบว่ากระจายมากที่จ.เชียงใหม่ โดยในขณะนี้คสช.กำลังให้หน่วยงานที่เกี่ยวข้องในพื้นที่เร่งตรวจสอบเพื่อดำเนินการต่อไป